அரசுப் பள்ளியில் தான் நம் குழந்தைகள் படிக்க வேண்டும் என்று நாம் பரிந்துரைத்தாலும் பல அரசுப் பள்ளிகளில் சரியான கட்டமைப்பு வசதிகள் இல்லை என்ற குற்றச்சாட்டின் காரணத்தால் பெற்றோர்கள் தனியார் பள்ளியை நோக்கியே பயணிக்கிறார்கள். தனியார் பள்ளி தான் என்று முடிவெடுத்த பின்னர் நிச்சயம் தமிழ்வழிக் கல்வியை எந்த பெற்றோரும் தேர்ந்தெடுக்க மாட்டார்கள் என்பதை நாம் ஊகித்து அறியலாம். இருப்பினும் பல தரமான தனியார் தமிழ்வழிக் கல்வி நிலையங்களும் தமிழகத்தில் பல பகுதிகளில் இயங்குகிறது என்பதை நாம் குறிப்பிட விரும்புகிறோம். தமிழ் அறிஞர்கள் தங்கள் சொந்த முயற்சியில் இப்படியான தமிழ் வழிப் பள்ளிகளை அரசு உதவியின்றி சிறப்பாக நடத்தி வருகின்றனர்.